Document ID: 32001R1456

Neuvoston asetus (EY) N:o 1456/2001,
annettu 16 päivänä heinäkuuta 2001,
teknisistä lisätoimenpiteistä turskakannan elvyttämiseksi Irlanninmerellä (ICES-alue VII a) annetun asetuksen (EY) N:o 2549/2000 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 37 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo seuraavaa:
(1) Asetuksessa (EY) N:o 2549/2000(4) vahvistetuilla edellytyksillä pyritään varmistamaan Irlanninmerellä käytettävien pyydysten valikoima sellaiseksi, että keskenkasvuisten turskien saaliit jäävät mahdollisimman pieniksi.
(2) Mainitun asetuksen 2 artiklan 1 ja 2 kohdassa säädetään, että on kiellettyä käyttää muunlaisia hinattavia pohjaverkkoja kuin puomitrooleja, joissa verkon perässä ja/tai troolin perän jatko-osa on tehty kokonaisuudessaan tai osittain moninkertaisesta langasta koostuvasta verkkomateriaalista, ja puomitrooleja, joissa verkon perä ja/tai troolin perän jatko-osassa käytetyn langan paksuus on suurempi kuin 6 millimetriä.
(3) Verkon perät ja/tai troolin perän jatko-osat, jotka on tehty kaksinkertaisesta, enintään 4 millimetrin paksuisesta langasta, ovat kuitenkin viimeisimpien tieteellisten lausuntojen samoin kuin kalastajien näkemysten mukaan teknisesti samankaltaisia kuin voimassa olevien säännösten mukaiset verkon perät ja/tai troolin perän jatko-osat.
(4) Siksi on tärkeää, että eräät kalastajat voivat käyttää kaksinkertaisesta langasta tehtyä verkon perää.
(5) Kyseisen asetuksen 3 artiklassa viitataan yksinomaan vuonna 2000 voimassa olleisiin edellytyksiin, ja tämä artikla olisi siksi korvattava siten, että siinä säädetään tarvittavasta muutoksesta.
(6) Asetus (EY) N:o 2549/2000 olisi siten tämän johdosta muutettava,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2549/2000 3 artikla seuraavasti: " 3 artikla
Sen estämättä, mitä 2 artiklan 1 ja 2 kohdassa säädetään, Irlanninmerellä saa käyttää hinattavia pyydyksiä, joiden verkon perä ja/tai troolin perän jatko-osa on tehty kaksinkertaisesta langasta koostuvasta verkkomateriaalista, jossa käytetyn langan paksuus on enintään 4 millimetriä."
2 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä heinäkuuta 2001.

Labels: 20
6